สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 22 พ.ค.58
22 พ.ค. 2558

– ช่วงปิดตลาดเย็นนี้ เงินเยนอยู่ที่ระดับ 120.76/78 เยน/ดอลลาร์ จากช่วงเช้าที่ระดับ 120.95 เยน/ดอลลาร์
– ส่วนเงินยูโร อยู่ที่ระดับ 1.1195 ดอลลาร์/ยูโร จากช่วงเช้าที่ระดับ 1.1125 ดอลลาร์/ยูโร
– ดัชนี SET ปิดวันนี้ที่ระดับ 1,523.86 ลดลง 2.39 จุด 0.16% โดยมีมูลค่าการซื้อขาย 38,512 ล้านบาท
– สรุปปริมาณการซื้อขายรายกลุ่ม ต่างชาติซื้อสุทธิ 2,295.09 ล้านบาท (SET+MAI)
 
– ฟิทช์ เรทติ้งส์ คงอันดับความน่าเชื่อถือของธนาคารพาณิชย์รายใหญ่ 4 รายของไทย โดยคงอันดับเครดิตสากลระยะยาว (Long-Term Issuer Default Rating (IDR) ของธนาคารกรุงเทพ (BBL), ธนาคารกสิกรไทย (KBANK) และธนาคารไทยพาณิชย์ (SCB) ไว้ที่ ‘BBB+’ และคงอันดับความน่าเชื่อถือภายในประเทศระยะยาวของธนาคารเหล่านี้ที่ ‘AA(tha)’ และคงอันดับเครดิตสากลระยะยาวของธนาคารกรุงไทย(KTB) ที่ ‘BBB’ และคงอันดับความน่าเชื่อถือภายในประเทศระยะยาวที่ ‘AA+(tha) โดยแนวโน้มมีเสถียรภาพ
– นายสมหมาย ภาษี รมว.คลัง เปิดเผยว่า ขณะนี้กระทรวงการคลังกำลังอยู่ระหว่างการพิจารณาออกกฎหมายพิเศษ เพื่อล้างหนี้ วงเงินกว่า 7.2 แสนล้านบาท ซึ่งในส่วนนี้เป็นหนี้จากโครงการรับจำนำข้าวกว่า 5.2 แสนล้านบาท และที่เหลือเป็นหนี้ของการรถไฟแห่งประเทศไทย (รฟท.), หนี้ขององค์การขนส่งมวลชนกรุงเทพ (ขสมก.) และหนี้กองทุนประกันสังคม โดยเบื้องต้นคาดว่าจะใช้เวลาประมาณ 2 เดือนในการออกกฎหมายดังกล่าว ก่อนที่จะนำเสนอสู่การพิจารณาของที่ประชุมคณะรัฐมนตรี และสภานิติบัญญัติแห่งชาติ (สนช.) ต่ออไป
สำหรับแนวทางในการบริหารจัดการหนี้ดังกล่าวนี้ ในเบื้องต้นจะใช้วิธีการออกพันธบัตรรัฐบาล โดยจะเน้นอายุ 3 ปี, 5 ปี, 7 ปี, 10 ปี และ 12 ปี ซึ่งแผนบริหารหนี้ทั้งหมดนี้จะครอบคลุมภายในระยะเวลา 20 ปี โดยจะเน้นออกตามความต้องการของตลาดเป็นหลัก
– นักลงทุนต่างรอดูการแถลงเกี่ยวกับแนวโน้มเศรษฐกิจสหรัฐของนางเจเน็ต เยลเลน ประธานเฟด ในวันนี้ เพื่อที่จะประเมินความชัดเจนมากขึ้นเกี่ยวกับช่วงเวลาที่เฟดจะเริ่มปรับขึ้นอัตราดอกเบี้ย
– สมาคมนายหน้าอสังหาริมทรัพย์แห่งชาติของสหรัฐ (NAR) เปิดเผยว่า ยอดขายบ้านมือสองในเดือนเม.ย.ร่วงลง 3.3% สู่ระดับ 5.04 ล้านยูนิต หลังจากแตะระดับสูงสุดในรอบ 18 เดือนในเดือนมี.ค.
– มาร์กิต รายงานว่า ดัชนีผู้จัดการฝ่ายจัดซื้อ (PMI) ภาคการผลิตเบื้องต้นของสหรัฐปรับตัวลงสู่ระดับ 53.8 ในเดือนพ.ค. จากระดับ 54.1 ในเดือนเม.ย.
– นักลงทุนจับตาดูสถานการณ์หนี้สินของกรีซ หลังจากมีรายงานว่าการเจรจานอกรอบร่วมกับนางอังเกลา แมร์เคิล นายกรัฐมนตรีเยอรมนี และนายฟรองซัวส์ ออลลองด์ ประธานาธิบดีฝรั่งเศส รวมทั้งนายอเล็กซิส ซิปราส นายกรัฐมนตรีกรีซเมื่อวานนี้ ไม่มีความคืบหน้าว่าจะมีทางออกเกี่ยวกับเรื่องการให้เงินช่วยเหลืองวดต่อไปแก่กรีซแต่อย่างใด
– นายฮารุฮิโกะ คูโรดะ ผู้ว่าการธนาคารกลางญี่ปุ่น (BOJ) ได้ออกมาแสดงทัศนคติเชิงบวกต่อเศรษฐกิจในประเทศ ซึ่งช่วยลดความสับสนของนักลงทุน หลังจากที่ก่อนหน้านี้ได้มีการเปิดเผยรายงานประเมินเศรษฐกิจที่แทบไม่มีอะไรเปลี่ยนแปลงไปจากรายงานฉบับก่อน โดยปัจจุบันญี่ปุ่นยังไม่จำเป็นต้องมีการผ่อนคลายนโยบายเพิ่มเติม เพื่อที่จะบรรลุเป้าหมายเงินเฟ้อที่ 2%
 
ที่มา: สำนักข่าวอินโฟเควสท์